കോതമംഗലം കെ.എസ്.ആര്.ടി.സി സ്റ്റാന്ഡ്: പുതിയ ടെര്മിനല് നിര്മാണം രേഖയിലുറങ്ങുന്നു കോതമംഗലം: കോതമംഗലം കെ.എസ്.ആര്.ടി.സി സ്റ്റാന്ഡിലെ ഓഫിസ് കെട്ടിടത്തില് ജീവനക്കാര് ജോലിയെടുക്കുമ്ബോള് അപകടം തലക്കുമുകളിലാണ്. ഏത് നിമിഷവും നിലംപൊത്താവുന്ന സ്ഥിതിയിലാണ് ഓഫിസ് കെട്ടിടം. പുതിയ ടെര്മിനല് നിര്മാണത്തിന് 1.87 കോടി അനുവദിച്ചിട്ട് മൂന്ന് വര്ഷം പിന്നിടുന്നു. പൊളിച്ച് നീക്കാനുള്ള ടെന്ഡര് നടപടി രണ്ട് തവണ മാറ്റി െവച്ചു. കാലപ്പഴക്കം ചെന്ന കെട്ടിടത്തിന് സര്ക്കാര് നിശ്ചയിച്ച വിലയ്ക്ക് ലേലം ചെയ്യാന് കരാറുകാര് തയാറാകാതെ വന്നതാണ് ടെന്ഡര് മാറ്റിെവക്കാന് കാരണം. മതിപ്പ് വില കുറച്ച് പുതിയ ടെന്ഡറിന് അനുമതി തേടിയിരിക്കുകയാണ് . കെട്ടിടം പൊളിച്ചുനീക്കിയാല് മാത്രമേ പുതിയ ടെര്മിനല് നിര്മാണം ആരംഭിക്കാന് കഴിയുകയുള്ളു. 201819 കാലഘട്ടത്തില് ആധുനിക ബസ് ടെര്മിനല് നിര്മാണത്തിനായി എം.എല്.എ ആസ്തി വികസന ഫണ്ടില് നിന്നാണ് 1.87 കോടി രൂപ അനുവദിച്ച് ഭരണാനുമതി ലഭ്യമായത്. 6000 ചതുരശ്ര അടി വരുന്ന ഗ്രൗണ്ട് ഫ്ലോറും,4000 ചതുരശ്ര അടി വരുന്ന ഫസ്റ്റ് ഫ്ലോറും അടക്കം 10,000 ചതുരശ്ര അടി കെട്ടിടം നിര്മിക്കാനാണ് പദ്ധതി. ഗ്രൗണ്ട് ഫ്ലോറില് സ്റ്റേഷന് മാസ്റ്ററുടെ കാര്യാലയം, അന്വേഷണ കൗണ്ടര്, പുരുഷന്മാര്ക്കും സ്ത്രീകള്ക്കും പ്രത്യേക കാത്തിരിപ്പുകേന്ദ്രം, അടക്കമുള്ള സൗകര്യങ്ങളാണ് വിഭാവന ചെയ്തിരിക്കുന്നത്. ഫസ്റ്റ് ഫ്ലോറില് ആധുനിക ഓഫിസ് സമുച്ചയം, ടോയ്ലറ്റ് ബ്ലോക്ക്, വാഷ് ഏരിയ അടക്കമുള്ള സൗകര്യങ്ങളും ഏര്പ്പെടുത്തും. കെട്ടിടത്തിന് മുന്നിലായി നിര്മിക്കുന്ന ആധുനിക ബസ് ബേയോടനുബന്ധിച്ച് ബസ് പാര്ക്കിങ്ങിനായി ബസ് യാഡും നിര്മിക്കും. അതോടൊപ്പം നിര്ദിഷ്ട കെട്ടിടത്തിെന്റ പുറകു വശത്തായി സംരക്ഷണ ഭിത്തിയുംപദ്ധതിയിലുണ്ട്. എന്നാല്, പഴയ കെട്ടിടം പൊളിക്കല് എങ്ങുമെത്തിയിട്ടില്ല. ഒരു എക്സ്പ്രസ്, നാല് സൂപ്പര്ഫാസ്റ്റ്, ഏഴ് ഫാസ്റ്റ് അടക്കം 37 ഷെഡ്യൂളുകളാണ് ഇവിടെ നിന്നും ഓപറേറ്റ് ചെയ്യുന്നത്. ഹൈറേഞ്ചിലേക്കുള്ള യാത്രക്കാരുടെ ഇടത്താവളം എന്ന നിലയില് തിരക്കേറിയ ബസ് സ്റ്റാന്ഡ് ആകേണ്ടതാണിവിടം. എന്നാല്, സ്വകാര്യ സ്റ്റാന്ഡിനെയാണ് കെ.എസ്.ആര്.ടി.സി പോലും ആശ്രയിക്കുന്നത്. ഓപറേറ്റിങ്ങ് സ്റ്റാന്ഡ് മാത്രമായാണ് ഇവിടം പ്രവര്ത്തിച്ചു വരുന്നത്.